|  |  |
| --- | --- |
| KISS KATALIN  Környezettan BSc, 6. félév  Eszterházy Károly Főiskola Természettudományi Kar |  |

Témavezetők:

|  |
| --- |
| Dr. Dobos Anna  főiskolai docens, EKF TTK |
| Szitta Emese  főiskolai tanársegéd, EKF TTK |

A Szajla Holt-Tisza tájökológiai állapotértékelése és ökoturisztikai lehetőségeinek bemutatása

A természeti és táji értékek hosszú távú védelme és folyamatos felvételezése hazai és nemzetközi szinten a XXI. század egyik kiemelt természetvédelmi feladata. Választott témám a Szajla Holt-Tisza tájökológiai állapotértékelése és ökoturisztikai lehetőségeinek bemutatása szintén ezt tükrözi. Az ökoturizmus és a fenntarthatóság jegyében egy tanösvény kialakítását tervezzük Tiszabábolnán, amely aktívan hozzájárulhat a település táji értékeinek védelméhez és fejlesztéséhez.

A holtág állapotára vonatkozó adatokat eddig nem gyűjtöttek. A kutatás első fázisában a szakirodalmak rendszerezése történt, ezt követte a holtág partjának üledékminta-vételezése. A mintákat laboratóriumban dolgoztuk fel, majd szemcseösszetétel-analízist végeztünk. A mintaterület geomorfológiai térképét is megszerkesztettük, a Golden Software Surfer 9.0 program segítségével digitális domborzatmodelleket készítettünk. Vízi gerinctelen szervezetek faunisztikai vizsgálatát végeztük el Kick&Sweep módszerrel, 5 alkalommal, tavaszi és nyári időszakban. A minták alapján biológiai vízminősítést végeztünk a BISEL indexszel. Növényvizsgálatokat végeztünk kvadrát módszerrel, a kapott eredményekből SzMT diagramot készítettünk. Az egyedi tájértékeket az MSZ 20381/2009 alapján katasztereztük, SWOT elemzés és kérdőíves felmérés is történt. Minden terepi kiszálláson jegyzőkönyv és fotódokumentáció készült.

Kutatásaim első megállapítása, hogy a holtág a pleisztocén-holocén határán megjelenő Tisza folyó hagyatéka, mely sajátos geomorfológiai értékekkel rendelkezik. A mai felszíni formacsoportok a Tisza kanyarulatának dél és délnyugat felé való eltolódását igazolják. Az üledéktani vizsgálatokból kiderült, hogy a terület üledéke folyóvízi eredetű, holocénkori üledék. A kutatás alátámasztja a terület feltöltődési folyamatát.

A Tisza áradásai mindig megakadályozták a hullámtér intenzív gazdasági hasznosítását, így a terület nagy fajgazdagsággal büszkélkedhet. A holtág területén a Tisza-völgy jellegzetes, víz által befolyásolt ökológiai rendszerei maradtak meg. Elkészült a holtág edényes flóralistája és a faunalistája is.

A vízminőséget tekintve a víztest enyhén szennyezett, legérzékenyebb indikátorcsoport az Odonata.

A település és a holtág öko- és geoturisztikai lehetőségeinek felméréseként azt az eredményt kaptam, hogy a leírtakat érdemes megvalósítani. A tanösvény alkalmas az ökoturizmus definícióiban előírt feltételek megteremtésére, melyeken keresztül hozzájárulna a környezettudatosság kialakításához.